《宿湘山寺》
清代·罗源汉

古寺一声磬，烟开见清泚。生平湘上吟，今到湘山里。

湘水入海流，湘源浚自此。漓水走东南，两界注飞矢。

不踏五岭云，空骇七泽水。颇闻祭川者，河源先海委。

兹行探其本，乾坤一掌指。湘山连衡山，千里犹尺咫。

作者简介：（1708—1782）清湖南长沙人，字方城，号南川。雍正十一年进士，授编修。工书法，苍古遒劲，卓然成家。累官工部尚书。乾隆四十七年休致，卒。